**MEDNARODNO OBDAVČENJE**

**Napoteni delavci**

**Rezidentski status, odmera dohodnine in uveljavljanje ugodnosti iz mednarodnih pogodb**

**Podrobnejši opis**

**1. izdaja, DECEMBER 2021**

**Kazalo**

[1.0 Rezidentski status napotenih delavcev 3](#_Toc89426042)

[1.1 Vloge tujih fizičnih oseb za pridobitev statusa rezidenta Slovenije za namene ZDoh-2, ki so vložene za posamezne »vmesne« mesece davčnega leta 6](#_Toc89426043)

[1.2 Vloge za pridobitev statusa nerezident za pretekla davčna leta, za katera so bili zavezanci opredeljeni za slovenske rezidente in jim je že bila izdana pravnomočna in dokončna odločba o odmeri dohodnine 7](#_Toc89426044)

[2.0 Uveljavljanje ugodnosti na podlagi določb mednarodnih pogodb o izogibanju dvojnega obdavčevanja dohodka 8](#_Toc89426045)

[2.1 Ugotavljanje rezidentskega statusa za namene ZDoh-2 v postopkih uveljavljanja ugodnosti iz mednarodnih pogodb (KIDO zahtevki) 9](#_Toc89426046)

[2.2 Uveljavljanje ugodnosti iz mednarodnih pogodb zavezancev - dvojnih rezidentov 10](#_Toc89426047)

[2.3 Uveljavljanje ugodnosti iz mednarodne pogodbe dvojnega rezidenta za obdobja, ko je zavezancu že bila izdana dokončna in pravnomočna odločba o odmeri dohodnine 10](#_Toc89426048)

[2.4 Uveljavljanje ugodnosti iz mednarodne pogodbe dvojnega rezidenta za obdobja, ko zavezancu še ni bila izdana dokončna in pravnomočna odločba o odmeri dohodnine 11](#_Toc89426049)

[2.5 Uveljavljanje ugodnosti iz mednarodnih pogodb zaradi dvojnega rezidentstva za posamezne mesece v okviru davčnega leta 13](#_Toc89426050)

1.0 Rezidentski status napotenih delavcev

Slovenska podjetja, ki opravljajo storitve z napotenimi delavci v drugih državah, pogosto v ta namen zaposlujejo tuje fizične osebe (predvsem delavce iz BiH in drugih držav zahodnega Balkana), ki jim je ob prihodu v Slovenijo in vpisu v davčni register dodeljen status nerezident za davčne namene. Tuje fizične osebe opravljajo delo za slovenskega delodajalca, tako na ozemlju Slovenije, kot na ozemlju drugih držav, kar vpliva na rezidentski status navedenih zavezancev.

Fizična oseba se šteje za rezidenta Slovenije, če izpolnjuje vsaj enega od pogojev iz 6. člena [Zakona o dohodnini - ZDoh-2](http://www.pisrs.si/Pis.web/pregledPredpisa?id=ZAKO4697):

- uradno prijavljeno stalno prebivališče v Sloveniji,

- običajno bivališče ali središče osebnih in ekonomskih interesov v Sloveniji,

- prisotnost v Sloveniji skupno več kot 183 dni v kateremkoli času v davčnem letu, idr. [[1]](#footnote-1)

Če noben od pogojev iz 6. člena ZDoh-2 ni izpolnjen, se oseba šteje za nerezidenta Slovenije.

Za formalno ureditev rezidentskega statusa v Sloveniji (tj. vpis ustreznega rezidentskega statusa v davčni register) je treba pri pristojnem finančnem uradu vložiti vlogo za ugotovitev rezidentskega statusa z ustreznimi dokazili. Z namenom, da davčni organ v postopku ugotavljanja rezidentskega statusa presodi vsa dejstva in okoliščine, ki so odločujoče za posameznikov rezidentski status, sta davčnim zavezancem na voljo vprašalnika ["Ugotovitev rezidentskega statusa (prihod v / odhod iz Republike Slovenije)".](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=ugotovitev_rezidentstvo_fo)

Ob tem pojasnjujemo, da izpolnitev vprašalnika ni pogoj za začetek postopka in ne predstavlja obveznega sestavnega dela vloge za ugotavljanje davčnega statusa. Če zavezanec ne želi izpolniti vprašalnika, lahko na drug način dokazuje dejstva in okoliščine, ki vplivajo na njegov rezidentski status. Vlogi/vprašalniku za ureditev rezidentskega statusa zavezanci priložijo ustrezne listine oziroma dokazila, če z njimi razpolagajo in za katere menijo, da so pomembne za presojo njihovega rezidentskega statusa.

V praksi je tako pogosto v interesu tujih fizičnih oseb, da pridobijo status rezidenta Slovenije za namene ZDoh-2, zato v trenutku, ko izpolnjujejo katerikoli pogoj iz 6. člena ZDoh-2 davčnemu organu predložijo vlogo za za pridobitev statusa rezidenta Slovenije. Davčni organ zavezanca (v tem primeru tujo fizično osebo) v postopku reševanja vloge z ugotovitveno odločbo opredeli za rezidenta Slovenije, če je izpolnjen vsaj en pogoj iz 6. člena ZDoh- 2. Obdobje statusa (rezident, nerezident) pa je v izdanih odločbah o rezidentskem statusu lahko omejeno ali neomejeno, odvisno od dejstev in okoliščin posameznega primera.

Več informacij glede ugotavljanja rezidentstva za davčne namene je dostopnih na spletni strani Finančne uprave RS v podrobnejšem opisu [Rezidentstvo po ZDoh-2, ZDDPO-2 in po mednarodnih pogodbah](http://www.fu.gov.si/davki_in_druge_dajatve/podrocja/mednarodno_obdavcenje/#c4654).

V nadaljevanju je povzeta presoja izpolnjevanja posameznih pogojev iz 6. člena ZDoh-2 pri fizičnih osebah iz tujine:

* **Uradno prijavljeno stalno prebivališče v Sloveniji (1. točka 6. člena ZDoh-2):**

Če ima zavezanec uradno prijavljeno stalno prebivališče v Sloveniji, se ga praviloma opredeli za rezidenta od dneva prijave stalnega prebivališča v Sloveniji brez omejitve obdobja (oziroma že z predhodnim obdobjem, če v tem obdobju izpolnjuje katerikoli drug pogoj iz 6. člena ZDoh-2).

* **Običajno bivališče ali središče osebnih in ekonomskih interesov v Sloveniji (5. točka 6. člena ZDoh-2):**

Gre za dva različna (samostojna) pogoja, na podlagi katerih se oseba lahko šteje za rezidenta Slovenije, in sicer prvi pogoj določa, da ima oseba v Sloveniji svoje običajno bivališče, drugi pogoj pa določa, da ima oseba v Sloveniji središče svojih osebnih in ekonomskih interesov.

Posameznik ima običajno bivališče v Sloveniji, če v ustaljenem teku življenja redno, normalno ali navadno prebiva v Sloveniji. Izpolnjevanje navedenga pogoja se tako ne more presojati oziroma ugotavljati že ob samem prihodu posameznika v Slovenijo (npr. v davčnem letu, ko pride tuja fizična oseba prvič (oziroma ponovno) v Slovenijo zaradi zaposlitve pri slovenskem delodajalcu).

Tako je pri presoji izpolnjevanja pogoja običajnega bivališča v Sloveniji pomembno, da bivališče v Sloveniji glede na dejanske okoliščine predstavlja posamezniku njegov dom, pa čeprav je prisoten v Sloveniji zgolj zaradi zaposlitve.

Če zavezanec v Sloveniji nima uradno prijavljenega stalnega prebivališča, niti običajnega bivališča, se presoja izpolnjevanje osebnih in ekonomskih interesov v Sloveniji:

* zavezanca, ki nima osebnih interesov (partner, otroci) v nobeni državi, se opredeli za rezidenta od dneva zaposlitve pri slovenskem delodajalcu brez omejitve obdobja (če ima sklenjeno pogodbo o zaposlitvi za nedoločen čas) ali z omejitvijo (če ima sklenjeno pogodbo o zaposlitvi za določen čas). V teh primerih ima zavezanec ekonomski interes v Sloveniji;
* zavezanca, ki se je v Slovenijo preselil skupaj z družino (partner, otroci) in je zaposlen pri slovenskem delodajalcu, se opredeli za rezidenta od dneva, ko je prišla v Slovenijo njegova družina brez omejitve obdobja. V teh primerih so osebni in ekonomski interesi zavezanca v Sloveniji.

V zvezi s presojo pogoja iz 5. tč. 6. člena ZDoh-2 (središče osebnih in ekonomskih interesov) pri zavezancih (tujih fizičnih osebah), ki nimajo osebnih interesov v nobeni državi in jih slovenski delodajalci napotijo na delo v drugo državo, davčni organ pri presoji središča ekonomskih interesov upošteva, da so le ti porazdeljeni med dve državi. V Sloveniji je formalni delodajalec, prav tako so delavci v Sloveniji vključeni v obvezno pokojninsko in invalidsko zavarovanje ter prejemajo del dohodka iz zaposlitve. V državi napotitve delavci fizično izvajajo zaposlitev in prejemajo preostali del dohodka iz zaposlitve, od katerega je v tej državi praviloma tudi obračunan in plačan davek. Posledično se v tovrstnih primerih postopa, kot sledi:

* če navedeni zavezanci predložijo vlogo za ugotovitev rezidentskega statusa, s katero želijo pridobiti status **nerezidenta** in se ugotovi, da pretežni del leta delo po pogodbi o zaposlitvi izvajajo izven Slovenije in del dohodka iz zaposlitve prejemajo tudi v drugi državi, se upošteva, da so njihovi ekonomski interesi močnejši v drugi državi, zato pogoj iz 5. tč. 6. člena ZDoh-2 ni izpolnjen in se zavezance opredeli za nerezidente Slovenije za namene ZDoh-2,
* če pa navedeni zavezanci predložijo vlogo za ugotovitev rezidentskega statusa, s katero želijo pridobiti status **rezidenta**, se upošteva, da so ekonomski interesi zavezanca v Sloveniji, kar pomeni, da je pogoj iz 5. tč. 6. člena ZDoh-2 izpolnjen in se zavezance opredeli za rezidente Slovenije za namene ZDoh-2 (v teh primerih davčni organ ne presoja, v kateri državi je ekonomski interes močnejši, ampak se upošteva zgolj dejstvo, da obstaja ekonomski interes v Sloveniji).
* **Prisotnost v Sloveniji več kot 183 dni v davčnem letu (6. točka 6. člena ZDoh-2)**

Če zavezanec (tuja fizična oseba, ki se zaposli pri slovenskem delodajalcu ter delo po pogodbi opravlja v in izven Slovenijie) ne izpolnjuje predhodno navedenih pogojev iz 6. člena ZDoh-2 (torej v Sloveniji nima uradno prijavljenega stalnega prebivališča, niti običajnega bivališča, zaposlen je pri slovenskem delodajalcu, njegova družina pa prebiva v tujini), se zavezanca opredeli za rezidenta, ko je v davčnem letu izpolnjen pogoj prisotnosti 183 dni v Sloveniji. Prisotnost v Sloveniji več kot 183 dni v davčnem letu se v teh primerih dokazuje s pogodbo o zaposlitvi, iz katere izhaja kraj opravljanja dela v določenem obdobju oziroma potrdilom (izjavo) delodajalca o dnevih prisotnosti na delovnem mestu v Sloveniji. Če zavezanec izpolnjuje zgolj ta pogoj, se praviloma obdobje rezidentstva omeji v okviru posameznega davčnega leta. Vendar pa se pri zavezancih (tujcih), ki že več let bivajo v Sloveniji (in so v preteklem letu ali letih izpolnjevali zgolj pogoj prisotnosti v Sloveniji več kot 183 dni) ter v vlogi zahtevajo pridobitev statusa rezident brez omejitve obdobja, presoja tudi morebitno izpolnjevanje pogoja običajnega bivališča v Sloveniji (5. tč. 6. člena ZDoh-2), in če je ta pogoj izpolnjen, se obdobje rezidentstva v izdani odločbi ne omeji.

Če torej oseba ne izpolnjuje drugih pogojev, da bi bila lahko opredeljena kot rezident, lahko velja za rezidenta zgolj na podlagi dejstva, da je fizično navzoča v Sloveniji več kakor pol davčnega leta (183 dni). Pri tem pogoju ni pomembno, ali je oseba v Sloveniji navzoča 183 dni neprekinjeno ali s prekinitvami. Davčno leto je enako koledarskemu letu.

Oseba velja za rezidenta Slovenije od trenutka v davčnem letu, ko je prvič navzoča v Sloveniji (npr. v Slovenijo pride v začetku aprila tekočega davčnega leta in ostane do konca tega leta - za davčnega rezidenta Slovenije velja od začetka aprila do konca leta). Če oseba pride v Slovenijo v drugi polovici tekočega davčnega leta (npr. v začetku julija), se po kriteriju iz 6. tč. 6. člena ZDoh-2 v tem davčnem letu ne more šteti za rezidenta Slovenije.

V dneve navzočnosti v Sloveniji se vštevajo dnevi navzočnosti v Sloveniji ob koncu dneva. V dneve navzočnosti se tako vštevajo dan prihoda in vsi drugi dnevi, ki jih oseba v celoti preživi v Sloveniji, vključno s sobotami in nedeljami, državnimi prazniki in s počitnicami. V dneve navzočnosti v Sloveniji se ne všteva dan odhoda iz Slovenije, dnevi, ko je oseba navzoča v Sloveniji samo zaradi tranzita skozi Slovenijo, in dnevi, ki jih oseba v celoti preživi izven Slovenije, zaradi poslovne poti, počitnic ipd.

Če je pogoj iz 6. točke 6. člena ZDoh-2 izpolnjen v celotnem obdobju posameznega davčnega leta, davčni organ za navedeno obdobje zavezancu z odločbo dodeli status slovenskega rezidenta za namene ZDoh-2.

Davčni organ torej osebam, ki izpolnjujejo enega ali več pogojev za pridobitev statusa rezidenta iz 6. člena ZDoh-2, z odločbo dodeli status slovenskega rezidenta, če je v interesu osebe, da pridobi status rezidenta Slovenije in s tem posledično v Sloveniji plačuje davek po načelu svetovnega dohodka[[2]](#footnote-2). V primerih, ko zavezanec sam ne sproži postopka ugotavljanja rezidentskega statusa in je iz uradnih evidenc davčnega organa razvidno, da izpolnjuje katerikoli pogoj iz 6. člena ZDoh-2, davčni organ sproži postopek ugotavljanja rezidentskega statusa po uradni dolžnosti.

Pravilna opredelitev rezidentskega statusa posameznikov za namene ZDoh-2 je zelo pomembna, saj vpliva tako na postopke odmere dohodnine v Sloveniji, kot tudi na postopke uveljavljanja ugodnosti iz mednarodnih pogodb o izogibanju dvojnega obdavčevanja dohodka (v nadaljevanju: mednarodna pogodba) s t. i. KIDO zahtevki, kot sledi v nadaljevanju.

1.1 Vloge tujih fizičnih oseb za pridobitev statusa rezidenta Slovenije za namene ZDoh-2, ki so vložene za posamezne »vmesne« mesece davčnega leta

V primeru, ko so vloge za pridobitev statusa rezidenta Slovenije za namene ZDoh-2 predložene zgolj za posamezne (tudi vmesne) mesece davčnega leta, davčni organ presoja izpolnjevanje pogojev iz 6. člena ZDoh-2 v celotnem davčnem letu.

Davčni organ tako osebam, ki izpolnjujejo enega ali več pogojev iz 6. člena ZDoh-2 za pridobitev statusa rezidenta Slovenije za namene ZDoh-2, z odločbo dodeli status slovenskega rezidenta za celotno časovno obdobje, v katerem oseba izpolnjuje navedene pogoje (oziroma vsaj en pogoj). Zavezancu tako ni možno dodeliti statusa rezident za namene ZDoh-2 zgolj za posamezne mesece v okviru tega časovnega obdobja, tudi če bi zavezancu to primeroma bolj ustrezalo[[3]](#footnote-3). Pri določanju rezidentstva je namreč davčni organ dolžan upoštevati rezidenčne vezi zavezanca v skladu s kriteriji iz 6. člena ZDoh-2 v določenem obdobju, ne pa morebiten interes posameznikov, da bi se kljub enakemu dejanskemu stanju v določenem obdobju, posamezne mesece (ali celo dneve) tega obdobja šteli za rezidente, posamezne mesece tega obdobja pa za nerezidente. Takšno postopanje bi bilo v nasprotju z veljavno davčno zakonodajo (tj. ZDoh-2).

Pri ugotavljanju obdobja v posameznem davčnem letu, v katerem posameznik izpolnjuje najmanj en pogoj iz 6. člena ZDoh-2 za dodelitev statusa slovenskega rezidenta, je treba razlikovati med:

* primeri, ko posameznik dejansko **izpolnjuje vsaj en pogoj** (oziroma več pogojev) iz 6. člena ZDoh-2 za status slovenskega rezidenta **samo del davčnega leta**:

Primer 1:

Posameznik vzpostavi rezidenčno vez dne 5. 2. 2020 in prekine vse rezidenčne vezi dne 23. 11. 2020. V tem primeru se posameznik šteje za rezidenta od 5. 2. 2020 do 23. 11. 2020.

Primer 2:

Posameznik ima v Sloveniji rezidenčne vezi več let in jih z določenim dnem v posameznem davčnem letu prekine. Npr. v Sloveniji je prisoten neprekinjeno že več let vse do dne 31. 3. 2021, nato pa zapusti Slovenijo in prekine vse pomembne rezidenčne vezi ter se dne 1. 12. 2021 zopet vrne v Slovenijo ter ponovno vzpostavi eno ali več rezidenčnih vezi. V tem primeru se posameznik lahko šteje za slovenskega rezidenta zgolj posamezne mesece v davčnem letu (v konkretnem primeru od 1. 1. 2021 do 31. 3. 2021 ter od 1. 12. 2021 do 31.12. 2021)[[4]](#footnote-4).

* primeri, ko posameznik želi pridobiti status slovenskega rezidenta za namene ZDoh-2 zgolj **za določene vmesne mesece (oziroma obdobja) davčnega leta**, čeprav izpolnjuje pogoj (e) iz 6. člena ZDoh-2 v celotnem davčnem letu:

Formalni pogoj (uradno prijavljeno stalno prebivališče v Sloveniji) je v praksi lahko izpolnjen zgolj posamezne vmesne mesece (oziroma obdobja) davčnega leta, zato davčni organ v ugotovitvenem postopku preverja, če morebiti posameznik v tem davčnem letu izpolnjuje tudi katerega od dejanskih pogojev (običajno bivališče v Sloveniji, središče osebnih in ekonomskih interesov v Sloveniji in navzočnost v Sloveniji v kateremkoli času v davčnem letu skupno več kot 183 dni).

Pri preverjanju izpolnjevanja dejanskih pogojev, se v ugotovitvenem postopku upoštevajo okoliščine v okviru daljšega časovnega obdobja. Tako ima posameznik običajno bivališče v Sloveniji, če v ustaljenem teku življenja redno, normalno ali navadno prebiva v Sloveniji. Osebni interes je vezan na prisotnost družinskih članov (partner, otroci) posameznika v določenem časovnem obdobju v eni ali drugi državi. Prav tako se obstoj ekonomskih interesov posameznika spremlja celovito v okviru določenega časovnega obdobja, kar pomeni, da je treba upoštevati v kateri državi je posameznik zaposlen in vključen v obvezno pokojninsko in invalidsko zavarovanje in ne zgolj mesece oziroma obdobja, ko posameznik izvaja zaposlitev za svojega delodajalca v Sloveniji ali drugih državah. Prav tako je pogoj prisotnosti 183 dni v davčnem letu v Sloveniji izpolnjen v okviru posameznega davčnega leta, če je posameznik v tem davčnem letu prisoten v Sloveniji več kot 183 dni, ne glede na to, da je bil zavezanec v posameznih vmesnih obdobjih tega leta napoten na delo v tujino**.**

1.2 Vloge za pridobitev statusa nerezident za pretekla davčna leta, za katera so bili zavezanci opredeljeni za slovenske rezidente in jim je že bila izdana pravnomočna in dokončna odločba o odmeri dohodnine

Zavezancem, katerim je bil dodeljen status rezident za namene ZDoh-2 (z omejenim oziroma neomejenim obdobjem trajanja), je v izdani odločbi o rezidentskem statusu posebej pojasnjeno, da morajo, če se dejstva in okoliščine, ki vplivajo na ugotovljeni status spremenijo, davčnemu organu v roku 8 dni po nastanku spremembe, predložiti novo vlogo za ugotovitev rezidentskega statusa. Na podlagi nove vloge in predloženih dokazil davčni organ o rezidentskem statusu ponovno presoja. V primeru, da zavezanec tega ne stori, davčni organ pa izve za nova dejstva in okoliščine, ki vplivajo na ugotovljeni status, davčni organ o rezidentskem statusu zavezanca ponovno presoja po uradni dolžnosti.

Zavezancem, ki se na izdano odločbo, s katero so bili opredeljeni za rezidenta Slovenije za namene ZDoh-2, niso pritožili, ter sprememb dejstev in okoliščin, ki vplivajo na rezidentski status, tudi niso pravočasno (tj. v 8 dneh) sporočili davčnemu organu, se za preteklo davčno leto odmeri dohodnina (tj. izda informativni izračun dohodnine – v nadaljevanju IID). Navedeni zavezanci so dolžni vsaj v ugovoru zoper IID sporočiti dejansko stanje in ugovarjati statusu rezidenta Slovenije za namene ZDoh-2, v kolikor v preteklem davčnem letu dejansko niso izpolnjevali nobenega pogoja iz 6. člena ZDoh-2.

V praksi se pogosto dogaja, da zavezanci, ki so bili z odločbo opredeljeni za rezidenta Slovenije za namene ZDoh-2 za določeno obdobje,v roku 8 dni od nastanka spremenjenih okoliščin davčnemu organu le teh v namen ponovne presoje rezidentskega statusa, ne sporočajo. Hkrati pa tudi davčni organ ne izve za nova dejstva in okoliščine, ki vplivajo na njihov rezidentski status, zato se ne more uvesti ponovna presoja rezidentskega statusa po uradni dolžnosti.

Če navedeni zavezanci predložijo vlogo za pridobitev statusa nerezidenta za pretekla davčna obdobja, za katera so bili opredeljeni za slovenske rezidente, lahko davčni organ rezidentski status za namene ZDoh-2 ponovno presoja zgolj za tista obdobja, za katera tem zavezancem še ni bila izdana dokončna in pravnomočna odločba o odmeri dohodnine. Zavezanci so dolžni v teh primerih predložiti tudi dokazila, iz katerih izhaja, da v konkretnem preteklem časovnem obdobju ne izpolnjujejo nobenega pogoja iz 6. člena ZDoh-2:

* če davčni organ na podlagi predloženih dokazil zahtevku za določitev statusa nerezident za namene ZDoh-2 ugodi in zavezanca za določeno davčno obdobje opredeli za nerezidenta Slovenije, se v primeru, da zavezanec v vloženem ugovoru zoper IID oporeka statusu slovenskega rezidenta, le-temu ugodi in se za to obdobje dohodnina ne odmeri,
* davčni organ zahtevek za določitev statusa nerezident za namene ZDoh-2 zavrne, če iz predloženih dokazil izhaja, da se zavezanec v določenem davčnem obdobju dejansko šteje za rezidenta Slovenije za namene ZDoh-2. V tem primeru davčni organ tudi ugovoru zoper IID, s katerim zavezanec ugovarja statusu slovenskega rezidenta, ne ugodi.

Ob tem je treba poudariti, da v kolikor zavezanec za posamezno davčno leto vloži napoved za odmero dohodnine, mora spremembo rezidentskega statusa (iz rezident v nerezident) uveljavljati v postopku pred izdajo odločbe o odmeri dohodnine oziroma najkasneje v pritožbi na izdano odmerno odločbo.

Zavezancem, ki predložijo vlogo za pridobitev statusa nerezidenta za pretekla davčna obdobja, za katera so bili opredeljeni za slovenske rezidente in za katera jim je že bila izdana dokončna in pravnomočna odločba o odmeri dohodnine, davčni organ zahtevek za pridobitev statusa nerezident za namene ZDoh-2 s sklepom zavrže po določbi 3. in 4. točke prvega odstavka 129. člena [Zakona o splošnem upravnem postopku – ZUP](http://pisrs.si/Pis.web/pregledPredpisa?id=ZAKO1603), saj zahteva ni bila vložena v predpisanem roku[[5]](#footnote-5), prav tako pa je o zadevi (tj. rezidentskem statusu) že pravnomočno odločeno.

Z rezidentskim statusom posameznika (rezident, nerezident) so povezane tudi njegove pravice in obveznosti. Tako so rezidenti Slovenije  dolžni ravnati v skladu s pravili davčnega postopka, ki veljajo v Sloveniji za njene rezidente, kar pomeni, da so kot rezidenti Slovenije dolžni v predpisanem roku in na predpisan način predložiti davčne napovedi, ali podati morebitne ugovore, pri čemer je s predpisanimi roki za predložitev napovedi oz. podajo ugovorov določen tudi skrajni rok za podajo zahteve za presojanje njihovega rezidentstva za namene ZDoh-2.

Če davčni zavezanec, ki je bil z odločbo davčnega organa opredeljen za rezidenta Slovenije za namene ZDoh-2 v določenem obdobju, in v zvezi z dohodki, ki se vštevajo v letno davčno osnovo ni uveljavljal pravic, ki so povezane z odmero dohodnine na letni ravni že v ugovoru zoper IID, napovedi za odmero dohodnine oziroma v pritožbi zoper odločbo, ki je izdana na podlagi napovedi oziroma ugovora zoper IID (torej tudi ni ugovarjal statusu slovenskega rezidenta za namene ZDoh-2 ter predložil dokazil, da v posameznem davčnemu letu oziroma delu davčnega leta ne izpolnjuje pogojev iz 6. člena ZDoh-2), niso izpolnjeni pogoji za poseg v dokončno in pravnomočno odločbo o odmeri dohodnine na podlagi uporabe izrednega pravnega sredstva obnove postopka.

2.0 Uveljavljanje ugodnosti na podlagi določb mednarodnih pogodb o izogibanju dvojnega obdavčevanja dohodka

Kadar slovenska podjetja opravljajo storitve z napotenimi delavci (nerezidenti) v drugih državah, je treba upoštevati tudi določbo 15. člena [mednarodnih pogodb o izogibanju dvojnega obdavčenja](https://www.fu.gov.si/davki_in_druge_dajatve/podrocja/mednarodno_obdavcenje/#c78) (v nadaljevanju: mednarodna pogodba), ki ureja pravico do obdavčitve dohodkov iz zaposlitve[[6]](#footnote-6).

Več informacij v zvezi obdavčitvijo dohodkov iz zaposlitve napotenih delavcev najdete v podrobnejših opisih [Obdavčevanje dohodkov iz zaposlitve po mednarodnih pogodbah](https://www.fu.gov.si/davki_in_druge_dajatve/podrocja/mednarodno_obdavcenje/#c4654), [Davčna obravnava dohodkov delavcev, ki so napoteni na delo v tujino](https://www.fu.gov.si/davki_in_druge_dajatve/podrocja/dohodnina/dohodnina_dohodek_iz_zaposlitve/#c4620) in [Naknadno plačan davek od dohodkov iz zaposlitve v tujini pri napotenih delavcih](https://www.fu.gov.si/davki_in_druge_dajatve/podrocja/mednarodno_obdavcenje/#c4654) ter v poslovnem dogodku [V tujini opravljam storitve z napotenimi delavci - nerezidenti](https://www.fu.gov.si/poslovni_dogodki_podjetja/v_tujini_opravljam_storitve_z_napotenimi_delavci_nerezidenti/).

Če rezident druge države pogodbenice opravi delo za slovensko podjetje na ozemlju druge države in ne v Sloveniji, ima po določbah mednarodne pogodbe (običajno 15. ali 14. člen) država rezidentstva prejemnika dohodka izključno pravico do obdavčitve tega dohodka. To pomeni, da lahko nerezident za dohodke iz zaposlitve, ki jih je dosegel z delom izven Slovenije, uveljavlja ugodnost iz mednarodne pogodbe (oprostitev plačila davka, vračilo davka).

Prejemnik dohodka, ki je nerezident in želi uveljaviti ugodnosti po mednarodni pogodbi (tj. oprostitev plačila akontacije dohodnine v Sloveniji), izplačevalcu dohodka predloži izpolnjen [Zahtevek za oprostitev davka od dohodkov iz zaposlitve (razen pokojnin) na podlagi določb mednarodne pogodbe o izogibanju dvojnega obdavčevanja dohodka (zahtevek KIDO 5)](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=zmanjsanje_oprostitev_fo) še preden je dohodek izplačan. Plačnik davka predloži izpolnjen zahtevek pristojnemu davčnemu organu, od izplačanega dohodka pa ne izračuna in ne odtegne davka, ko od davčnega organa prejme potrjeni zahtevek. Če je bil davek od dohodka kljub oprostitvi, navedeni v mednarodni pogodbi že obračunan, prejemnik dohodka vloži pri davčnem organu [Zahtevek za vračilo davka od drugih dohodkov na podlagi določb mednarodne pogodbe o izogibanju dvojnega obdavčevanja dohodka (zahtevek KIDO 12)](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=vracilo_fo), na podlagi katerega se mu davek vrne. Sestavni del obrazca zahtevka KIDO 5 oziroma KIDO 12 je tudi potrdilo, da je prejemnik dohodka rezident druge države pogodbenice in na zahtevo davčnega organa tudi druga dokazila, ki dokazujejo izpolnjevanje pogojev za oprostitev davka v Sloveniji. Potrdilo o rezidentstvu izda pristojni organ države rezidentstva prejemnika dohodka.

Ugodnost iz mednarodne pogodbe lahko uveljavlja tudi zavezanec, ki je dvojni rezident (rezident Slovenije po ZDoh-2 in rezident druge države pogodbenice po določilih nacionalne zakonodaje te države) in meni, da se za namene mednarodne pogodbe šteje le za rezidenta druge države pogodbenice.

2.1 Ugotavljanje rezidentskega statusa za namene ZDoh-2 v postopkih uveljavljanja ugodnosti iz mednarodnih pogodb (KIDO zahtevki)

Uvodoma pojasnjujemo, da lahko davčni organ zavezanca, ki je bil postopku reševanja KIDO zahtevka obravnavan kot nerezident Slovenije za namene ZDoh-2 ter mu je bila na podlagi predloženega potrdila, da se šteje za rezidenta druge države pogodbenice, v izdani odločbi odobrena ugodnost iz mednarodne pogodbe do izteka določenega obdobja, z odločbo opredeli za rezidenta Slovenije za namene ZDoh-2 šele od izteka tega obdobja dalje, v kolikor od izteka tega obdobja dalje izpolnjuje vsaj enega izmed pogojev iz 6. člena ZDoh-2.

Davčni organ pri zavezancih, ki uveljavljajo ugodnosti iz mednarodnih pogodb na podlagi vloženih KIDO zahtevkov, predhodno preverja rezidentski status posameznikov za namene ZDoh-2.

Če imajo zavezanci v davčnem registru evidentiran status nerezident in davčni organ na podlagi podatkov iz uradnih evidenc ugotovi, da bi se lahko v zadevnem obdobju (za katerega je vložen KIDO zahtevek), šteli za slovenske rezidente za namene ZDoh-2, pri teh zavezancih najprej sproži postopek ugotavljanja rezidentskega statusa po ZDoh-2 po uradni dolžnosti.

V primeru, da se v postopku ugotavljanja rezidentskega statusa ugotovi, da zavezanci v obdobju, na katerega se nanaša vložen KIDO zahtevek, dejansko izpolnjujejo katerikoli pogoj iz 6. člena ZDoh-2, davčni organ takšne zavezance z odločbo opredeli za rezidente Slovenije na podlagi ZDoh-2.

2.2 Uveljavljanje ugodnosti iz mednarodnih pogodb zavezancev - dvojnih rezidentov

Zavezanec, ki je dvojni rezident (rezident Slovenije po ZDoh-2 in rezident tudi druge države pogodbenice po določilih nacionalne zakonodaje te države) in meni, da se za namene mednarodne pogodbe šteje le za rezidenta druge države pogodbenice, lahko pravice iz mednarodne pogodbe (tj. oprostitev plačila davka, znižano plačilo davka, vračilo tujega davka) uveljavlja v postopkih uveljavljanja ugodnosti po mednarodni pogodbi, in sicer:

* v ustreznih postopkih odmere akontacije dohodnine oz. odmere (letne) dohodnine tako, da v [obrazcih napovedi za odmero (akontacije) dohodnine in v obrazcih napovedi za odmero dohodnine od dohodka iz kapitala in dohodka iz oddajanja premoženja v najem](https://edavki.durs.si/EdavkiPortal/OpenPortal/CommonPages/Opdynp/PageB.aspx?category=dohodnina_in_prispevki_prebivalci) v ustrezni rubriki, v opombah oz. v prilogi, navede da se šteje tudi za rezidenta druge države pogodbenice ter relevantno  določbo iz mednarodne pogodbe, ki določa pravico do obdavčitve napovedane vrste dohodka. Predložiti je potrebno tudi potrdilo tujega davčnega organa, ki potrjuje davčno rezidentstvo te države.
* z vložitvijo [zahtevka KIDO za oprostitev oziroma zmanjšanje plačila davka](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=zmanjsanje_oprostitev_fod) pred izplačilom dohodka preko plačnika davka na podlagi 260. člena [Zakona o davčnem postopku – ZDavP -2](http://www.pisrs.si/Pis.web/pregledPredpisa?id=ZAKO4703) ali z vložitvijo [zahtevka KIDO za vračilo davka](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=vracilo_fod) po izplačilu dohodka na podlagi 262. člena ZDavP-2. Tudi v tem primeru je treba navesti relevantno določbo iz mednarodne pogodbe, ki določa pravico do obdavčitve dosežene vrste dohodka ter predložiti potrdilo tujega davčnega organa, ki potrjuje davčno rezidentstvo te države.

Kadar davčni zavezanec uveljavlja ugodnosti iz mednarodne pogodbe zaradi t. i. dvojnega rezidentstva, davčni organ zavezanca pozove tudi k predložitvi [vprašalnika za presojanje rezidentskega statusa oseb z dvojnim rezidentstvom za namene uveljavljanja ugodnosti po mednarodnih pogodbah](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=ugotovitev_rezidentstvo_dvojno_obdavcenje_fo).

Več informacij v zvezi s tem najdete tudi v tretjem poglavju podrobnješega opisa [Rezidentstvo po ZDoh-2, ZDDPO-2 in po mednarodnih pogodbah](http://www.fu.gov.si/davki_in_druge_dajatve/podrocja/mednarodno_obdavcenje/#c4654).

****2.3 Uveljavljanje ugodnosti iz mednarodne pogodbe dvojnega rezidenta za obdobja, ko je zavezancu že bila izdana dokončna in pravnomočna odločba o odmeri dohodnine****

V primeru, da zavezanec - dvojni rezident, uveljavlja ugodnost iz mednarodne pogodbe z zahtevkom KIDO za vračilo davka, ki se nanaša na davčno leto, za katerega je že bil opredeljen za rezidenta Slovenije za namene ZDoh-2 in mu je bila za to davčno leto že izdana dokončna in pravnomočna odločba o odmeri dohodnine, davčni organ zahtevek KIDO zavrže po določbi 4. točke prvega odstavka 129. člena ZUP iz razloga, ker je o zadevi že pravnomočno odločeno in sicer z odločbo o odmeri dohodnine.

Zavezanci, ki se štejejo za dvojne rezidente (rezidenti Slovenije za namene ZDoh-2 in hkrati rezidenti druge države pogodbenice), so enako kot vsi rezidenti Slovenije, dolžni ravnati v skladu s pravili davčnega postopka, ki veljajo v Sloveniji za njene rezidente, kar pomeni, da so kot rezidenti Slovenije dolžni v predpisanem roku in na predpisan način predložiti davčne napovedi, ali podati morebitne ugovore, pri čemer je s predpisanimi roki za predložitev napovedi oz. podajo ugovorov določen tudi skrajni rok za podajo zahteve za presojanje njihovega rezidentstva za namene izvajanja mednarodnih pogodb.[[7]](#footnote-7)

V zvezi z dohodki, ki se vštevajo v letno davčno osnovo, med katere spadajo tudi dohodki iz zaposlitve, je pojasniti, da davčni organ na letni ravni ugotovi dohodnino z odločbo na podlagi napovedi na način, kot je določeno v 267. členu ZDavP-2, tj. primeroma na osnovi informativnega izračuna dohodnine (v nadaljevanju IID). Iz tega sledi, da lahko davčni zavezanci rezidenti praviloma pravice, ki so povezane z odmero dohodnine na letni ravni, uveljavljajo v napovedi ali v ugovoru zoper IID. Zoper odločbo, ki je izdana na podlagi napovedi oziroma ugovora zoper IID, ima davčni zavezanec pravico do uporabe rednih pravnih sredstev (pritožbe), v okviru katerih lahko uveljavlja morebitno nepravilnost odmerne odločbe.

Navedeno pomeni, da če se je davčni zavezanec, rezident Slovenije za namene ZDoh-2, v določenem obdobju skladno z davčno zakonodajo druge države pogodbenice štel tudi za njenega rezidenta in v zvezi z dohodki, ki se vštevajo v letno davčno osnovo ni uveljavljal pravic, ki so povezane z odmero dohodnine na letni ravni že v ugovoru zoper IID, napovedi za odmero dohodnine oziroma v pritožbi zoper odločbo, ki je izdana na podlagi napovedi oziroma ugovora zoper IID (torej tudi ugodnosti iz mednarodnih pogodb, če gre za t. i. dvojne rezidente), niso izpolnjeni pogoji za poseg v dokončno in pravnomočno odločbo o odmeri dohodnine na podlagi uporabe obnove postopka kot izrednega pravnega sredstva. Izjema so zgolj primeri, ko bi bilo za rezidenta Slovenije naknadno v nadzoru davčnega organa druge države pogodbenice ugotovljeno, da se šteje tudi za rezidenta te druge države in bi mu bila posledično odmerjena tudi dohodnina v tej državi.

****2.4 Uveljavljanje ugodnosti iz mednarodne pogodbe dvojnega rezidenta za obdobja, ko zavezancu še ni bila izdana dokončna in pravnomočna odločba o odmeri dohodnine****

1. Zavezanec uveljavlja ugodnost za dohodke z virom v Sloveniji s predložitvijo zahtevka KIDO 12

V primeru, ko zavezanec uveljavlja ugodnost iz mednarodne pogodbe z zahtevkom KIDO 12 (ter predloži potrdilo o rezidentstvu druge države) za obdobja, ko zavezancu še ni bila izdana dokončna in pravnomočna odločba o odmeri dohodnine[[8]](#footnote-8)), in je v davčnem registru označen kot rezident Slovenije za namene ZDoh-2, davčni organ na podlagi predloženega potrdila o rezidentstvu druge države pogodbenice in na podlagi vseh zbranih dejstev in okoliščin posameznega primera, najprej uporabi prelomna pravila iz 4. člena mednarodne pogodbe za dvojne rezidente[[9]](#footnote-9), da se določi, za rezidenta zgolj katere od obeh držav se posameznik šteje za namene mednarodne pogodbe:

* če se ugotovi, da se posameznik šteje za **rezidenta Slovenije** tudi za namene mednarodne pogodbe, se ne odobri ugodnost po mednarodni pogodbi (zahtevek KIDO 12 se zavrne). Zavezanec ostane kot rezident Slovenije označen tudi v davčnem registru, kar pomeni, da se zavezancu odmeri dohodnina;
* če se ugotovi, da se posameznik šteje za **nerezidenta Slovenije** za namene mednarodne pogodbe, se za obdobja po 1. 1. 2017 zavezanca opredeli za nerezidenta Slovenije po drugem odstavku 7. člena ZDoh-2[[10]](#footnote-10) za določeno obdobje, ki je izkazano na tujem potrdilu o rezidentstvu in v katerem se posameznik v skladu z mednarodno pogodbo šteje za nerezidenta Slovenije. Hkrati se odloči o pravici do ugodnosti po mednarodni pogodbi (tj. vračilu davka od dohodkov iz zaposlitve, ki so bili doseženi z delom v tujini). Status nerezidenta na podlagi drugega odstavka 7. člena ZDoh-2 se evidentira v davčnem registru, kar pomeni, da zavezancu s statusom nerezidenta za celo leto ne bo izdan IID[[11]](#footnote-11). Če je bil IID že izdan in je zavezanec vložil ugovor zoper IID oziroma je vložil napoved za odmero dohodnine oziroma je vložil pritožbo zoper odločbo, izdano na podlagi napovedi oziroma ugovora zoper IID, se zavezancu s statusom nerezidenta za celo leto dohodnina na odmeri.

1. Zavezanec uveljavlja ugodnost za dohodke z virom v Sloveniji v ugovoru zoper IID oziroma v napovedi za odmero dohodnine

V primeru, da zavezanec uveljavlja ugodnost iz mednarodne pogodbe zgolj v postopku odmere dohodnine[[12]](#footnote-12) (tj. v ugovoru zoper IID, napovedi za odmero dohodnine oziroma v pritožbi zoper odločbo, ki je izdana na podlagi napovedi oziroma ugovora zoper IID) ter predloži potrdilo o rezidentstvu druge države za obdobja, ko je v davčnem registru označen kot rezident Slovenije za namene ZDoh-2, se v postopku odmere dohodnine najprej ugotavlja rezidentski status za namene mednarodne pogodbe. Davčni organ na podlagi predloženega potrdila o rezidentstvu druge države pogodbenice in na podlagi vseh zbranih dejstev in okoliščin posameznega primera, najprej uporabi prelomna pravila iz 4. člena mednarodne pogodbe za dvojne rezidente, da se določi, za rezidenta zgolj katere od obeh držav se posameznik šteje za namene mednarodne pogodbe:

* če se v postopku reševanja ugovora zoper IID oziroma napovedi ugotovi, da se posameznik šteje za **rezidenta Slovenije** tudi za namene mednarodne pogodbe, se ne odobri ugodnost po mednarodni pogodbi in se zavezancu odmeri dohodnina;
* če se v postopku reševanja ugovora zoper IID oziroma napovedi ugotovi, da se posameznik šteje za **nerezidenta Slovenije** za namene mednarodne pogodbe, se za obdobja po 1. 1. 2017 zavezanca opredeli za nerezidenta Slovenije po drugem odstavku 7. člena ZDoh-2[[13]](#footnote-13) za določeno obdobje, ki je izkazano na tujem potrdilu o rezidentstvu in v katerem se posameznik v skladu z mednarodno pogodbo šteje za nerezidenta Slovenije. Hkrati se odloči o pravici do ugodnosti po mednarodni pogodbi za dohodke z virom v Sloveniji (tj. **oprostitvi** plačila davka od dohodkov iz zaposlitve, ki so bili doseženi z delom v tujini). Status nerezidenta na podlagi drugega odstavka 7. člena ZDoh-2 se evidentira v davčnem registru. Zavezancu s statusom nerezidenta za celo leto se dohodnina ne odmeri. Zavezanec **vračilo** plačanega davka od dohodkov iz zaposlitve, ki so bili doseženi z delom v tujini, zahteva s predložitvijo zahtevka KIDO 12, na podlagi katerega se zavezancu davek vrne.

2.5 Uveljavljanje ugodnosti iz mednarodnih pogodb zaradi dvojnega rezidentstva za posamezne mesece v okviru davčnega leta

Uvodoma je pojasniti, da se pogoji, ki jih države uporabljajo pri opredeljevanju statusa rezidenta, pogosto prekrivajo in povzročijo **dvojno rezidentstvo osebe**, ki se presoja po merilih iz 4. člena Vzorčne konvencije OECD o izogibanju dvojnega obdavčevanja dohodka in premoženja. Ta merila dajejo prednost povezanosti davčnega zavezanca z eno državo pred povezanostjo z drugo državo

Če zavezanec uveljavlja ugodnosti iz mednarodnih pogodb zaradi dvojnega rezidentstva za posamezne mesece davčnega leta, davčni organ rezidentstvo za namene mednarodne pogodbe (in posledično status nerezidenta Slovenije po drugem odstavku 7. člena ZDoh-2 za obdobja po 1.1.2017) ugotavlja za **celotno davčno obdobje veljavnosti tujega potrdila o rezidentstvu**, medtem ko se pravica do ugodnosti po mednarodni pogodbi presoja za dohodke, ki so izplačani za posamezne mesece davčnega leta, za katere je postavljen zahtevek (pri napotenih delavcih se ugodnost lahko upošteva zgolj pri dohodkih iz zaposlitve, ki so bili doseženi v obdobjih davčnega leta, ko je posameznik opravljal delo v tujini).

Potrdilo o rezidentstvu izda pristojni organ države rezidentstva prejemnika dohodka. Rezidentstvo druge države po notranjem pravu te države se lahko dokazuje tudi z drugimi dokazili, ne le s potrdilom o rezidentstvu, primeroma tudi z dokazilom, da je posameznik v določenem obdobju v drugi državi obdavčen po načelu svetovnega dohodka.

Iz predloženega potrdila oziroma dokazila o rezidentstvu druge države pogodbenice izhaja, da se posameznik v posameznem koledarskem letu oziroma drugem navedenem obdobju šteje za rezidenta druge države pogodbenice[[14]](#footnote-14).

Navedeno pomeni, da druga država takšnega posameznika v tem obdobju obdavčuje po načelu svetovnega dohodka. Posledično davčni organ posameznika, pri katerem je bilo z uporabo prelomnih pravil iz 4. člena mednarodne pogodbe ugotovljeno, da se za namene mednarodne pogodbe, šteje le za rezidenta druge države pogodbenice, opredeli za nerezidenta Slovenije po drugem odstavku 7. člena ZDoh-2 za celotno obdobje veljavnosti tujega potrdila o rezidentstvu. S tem pa je dosežen tudi osnovni namen mednarodnih pogodb, in sicer da posameznika v istem časovnem obdobju obe državi pogodbenici hkrati ne štejeta za svojega rezidenta in ga posledično obdavčujeta po načelu svetovnega dohodka.

1. V 6. členu ZDoh-2 je naštetih več pogojev za pridobitev statusa rezidenta. Izpostavljeni so najpogostejši. [↑](#footnote-ref-1)
2. Rezidenti Sloveniji so namreč zavezani za plačilo dohodnine od vseh dohodkov, ki imajo vir v Sloveniji in od vseh dohodkov, ki imajo vir izven Slovenije (5. člen ZDoh-2). [↑](#footnote-ref-2)
3. Zavezanci (tuje fizične osebe) pogosto v posameznih mesecih davčnega leta želijo ostati nerezidenti Slovenije, saj so bili v tem času s strani slovenskega delodajalca napoteni na delo v tujino in za dohodke, dosežene v tem obdobju uveljavljajo ugodnosti iz mednarodnih pogodb s KIDO zahtevki. Več o tem v drugem poglavju. [↑](#footnote-ref-3)
4. Tak posameznik v letu 2021 sicer ne izpolnjuje pogoja iz 6. točke 6. člena ZDoh-2 (prisotnost v Sloveniji več kot 183 dni v davčnem letu), lahko pa izpolnjuje ostale pogoje iz 6. člena ZDoh-2, kar se ugotavlja v ugotovitvenem postopku. [↑](#footnote-ref-4)
5. Rok je predpisan v 55. členu [Zakona o finančni upravi – ZFU](http://www.pisrs.si/Pis.web/pregledPredpisa?id=ZAKO6792), ki določa, da mora oseba, ki je subjekt vpisa v davčni register, v 8 dneh po nastanku spremembe, sporočiti finančnemu uradu vse spremembe podatkov, ki jih vsebuje davčni register in jih finančni urad ne pridobi po uradni dolžnosti.  Podatek o rezidentskem statusu zavezanca v davčnem registru je določen v 5. točki prvega odstavka 49. člena ZFU.  [↑](#footnote-ref-5)
6. V nekaterih mednarodnih pogodbah so dohodki iz zaposlitve urejeni v 14. členu. [↑](#footnote-ref-6)
7. Navedeno velja za vse davčne napovedi (in podane ugovore), in sicer tako za dohodke, ki se vštevajo v letno odmero dohodnine, kot tudi za dohodke, ki se ne vštevajo v letno odmero dohodnine. [↑](#footnote-ref-7)
8. Torej še pred izdajo IID oz. pred izdajo odločbe na podlagi vloženega ugovora zoper IID/napovedi za odmero dohodnine oz. pred izdajo odločbe na podlagi vložene pritožbe zoper odločbo, izdano na podlagi napovedi oz. ugovora zoper IID. [↑](#footnote-ref-8)
9. Več informacij v zvezi z uporabo prelomnih pravil iz 4. člena mednarodnih pogodb ter presojo rezidentskega statusa po mednarodni pogodbi v obdobjih do konca leta 2016 in v obdobjih od 1. januarja 2017 dalje, je navedenih v tretjem poglavju podrobnješega opisa [Rezidentstvo po ZDoh-2, ZDDPO-2 in po mednarodnih pogodbah](http://www.fu.gov.si/davki_in_druge_dajatve/podrocja/mednarodno_obdavcenje/#c4654). [↑](#footnote-ref-9)
10. Določba drugega odstavka 7. člena ZDoh-2 se uporablja od 1. 1. 2017 in določa, da se zavezanec ne glede na 6. člen ZDoh-2, šteje za nerezidenta v času, v katerem bi se štel za rezidenta po tem zakonu, če se v tem času po mednarodni pogodbi o izogibanju dvojnega obdavčevanja dohodka, ki jo je sklenila Slovenija, šteje samo za rezidenta druge države pogodbenice. [↑](#footnote-ref-10)
11. IID za posamezno preteklo leto se ne izda, če je status nerezident evidentiran v davčnem registru pred roki za izdajo IID. [↑](#footnote-ref-11)
12. Gre za zavezance (dvojne rezidente), ki do izteka rokov za predložitev napovedi (ugovorov), ugodnosti iz mednarodnih pogodb od posameznih dohodkov z virom v Sloveniji niso uveljavljali s KIDO zahtevki. [↑](#footnote-ref-12)
13. Določba drugega odstavka 7. člena ZDoh-2 se uporablja od 1. 1. 2017 in določa, da se zavezanec ne glede na 6. člen ZDoh-2, šteje za nerezidenta v času, v katerem bi se štel za rezidenta po tem zakonu, če se v tem času po mednarodni pogodbi o izogibanju dvojnega obdavčevanja dohodka, ki jo je sklenila Slovenija, šteje samo za rezidenta druge države pogodbenice. [↑](#footnote-ref-13)
14. Če v izdanem potrdilu o rezidentstvu tujega davčnega organa obdobje, v katerem se posameznik šteje za rezidenta druge države pogodbenice ni navedeno, se takšno potrdilo upošteva kot veljavno 12 mesecev od njegove izdaje (torej potrdilo izdano v marcu 2021 velja do marca 2022). [↑](#footnote-ref-14)